CELEX: 32022D0597
Language: lt
Date: 1649635200000
Title: Tarybos sprendimas (BUSP) 2022/597 2022 m. balandžio 11 d. kuriuo skatinama Europos ginklų neplatinimo ir nusiginklavimo nepriklausomų mokslinių institutų tinklo veikla

2022 4 12   
               
               
                  LT
               
               
                  Europos Sąjungos oficialusis leidinys
               
               
                  L 114/75
               
            
         TARYBOS SPRENDIMAS (BUSP) 2022/597
         2022 m. balandžio 11 d.
         kuriuo skatinama Europos ginklų neplatinimo ir nusiginklavimo nepriklausomų mokslinių institutų tinklo veikla
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – ES MNG neplatinimo strategija), jos III skyriuje pateikiamas kovos su tokiu platinimu priemonių, kurių reikia imtis tiek Sąjungoje, tiek trečiosiose valstybėse, sąrašas;
                  
               
                     (2)
                  
                  
                     Sąjunga aktyviai įgyvendina ES MNG neplatinimo strategiją ir vykdo jos III skyriuje išvardytas priemones, pavyzdžiui, plėtoja būtinas struktūras Sąjungoje;
                  
               
                     (3)
                  
                  
                     2008 m. gruodžio 8 d. Taryba priėmė išvadas ir dokumentą „Naujos Europos Sąjungos veiksmų kryptys kovojant su masinio naikinimo ginklų ir jų siuntimo į taikinį sistemų platinimu“ (toliau – Naujos veiksmų kryptys), kuriame teigiama, kad masinio naikinimo ginklų (toliau – MNG) platinimas tebėra vienas iš didžiausių saugumo iššūkių ir kad neplatinimo politika yra itin svarbi bendros užsienio ir saugumo politikos (BUSP) dalis;
                  
               
                     (4)
                  
                  
                     Naujose veiksmų kryptyse Taryba kompetentingų sudėčių Tarybą ir organus, Komisiją, kitas institucijas ir valstybes nares ragina imtis konkrečių tolesnių su tuo dokumentu susijusių veiksmų;
                  
               
                     (5)
                  
                  
                     Naujose veiksmų kryptyse Taryba pabrėžia, kad vykdydama veiksmus ginklų platinimo prevencijos srityje Sąjunga galėtų pasinaudoti nevyriausybinio ginklų neplatinimo tinklo parama, suburdama užsienio politikos institucijas ir mokslinių tyrimų centrus, kurie specializuojasi Sąjungos strateginėse srityse, ir kartu pasinaudodama naudingais jau veikiančiais tinklais. Toks tinklas galėtų apimti ir trečiosiose valstybėse veikiančias institucijas;
                  
               
                     (6)
                  
                  
                     2018 m. lapkričio 19 d. Taryba priėmė ES kovos su neteisėtais šaunamaisiais ginklais, šaulių ir lengvaisiais ginklais bei jų šaudmenimis strategiją „Saugoti ginklus – ginti piliečius“ (toliau – ES ŠLG strategija). ES ŠLG strategija pakeitė 2005 m. priimtą ES kovos su neteisėtu ŠLG bei jų šaudmenų kaupimu ir prekyba jais strategiją. Neteisėti ŠLG toliau prisideda prie nestabilumo ir smurto Sąjungoje, artimiausiose jos kaimyninėse šalyse ir likusioje pasaulio dalyje. Neteisėti šaulių ginklai kursto ginkluotą smurtą ir organizuotą nusikalstamumą, pasaulinį terorizmą bei konfliktus ir trikdo darnų vystymąsi ir krizių valdymo pastangas. Jie destabilizuoja ištisus regionus ir valstybes bei jų visuomenes ir didina teroristinių išpuolių poveikį. Todėl Taryba yra pasiryžusi užkirsti kelią neteisėtai prekybai ŠLG bei jų šaudmenimis ir ją pažaboti ir skatina atskaitomybę bei atsakomybę teisėtos prekybos tais ginklais bei šaudmenimis srityje. ES ŠLG strategija atsižvelgiama į pakitusią saugumo aplinką, įskaitant terorizmo Sąjungos viduje grėsmę ir ŠLG konstrukcijos bei technologijos pokyčius, kurie turi įtakos vyriausybių gebėjimui reaguoti į grėsmę. Taip pat joje atsižvelgiama į pagrindinius 2016 m. Visuotinės ES strategijos principus;
                  
               
                     (7)
                  
                  
                     2010 m. liepos 26 d. Taryba priėmė Sprendimą 2010/430/BUSP (1), kuriuo sukurtas Europos ginklų neplatinimo nepriklausomų mokslinių institutų tinklas ir kuriame numatyta, kad to sprendimo techninį įgyvendinimą vykdo ES konsorciumas masinio naikinimo ginklų neplatinimo klausimais (toliau – Konsorciumas);
                  
               
                     (8)
                  
                  
                     tai, kad Konsorciumas pasirinktas vieninteliu dotacijos gavėju šiuo atveju, pateisinama dėl Sąjungos pasiryžimo, remiant jos valstybėms narėms, tęsti produktyvų bendradarbiavimą su Europos ginklų neplatinimo nepriklausomų mokslinių institutų tinklu – tai prisideda prie bendros Europos ginklų neplatinimo ir nusiginklavimo kultūros kūrimo, Sąjungai padeda plėtoti bei formuoti politiką tose srityse ir padidinti Sąjungos matomumą. Šiuo atveju 100 % finansavimo reikia dėl paties Konsorciumo pobūdžio – jis yra sukurtas Sąjungos ir visiškai priklausomas nuo Sąjungos paramos. Konsorciumas neturi jokių nepriklausomų finansinių išteklių ar teisinių įgaliojimų gauti kitų lėšų. Be to, Konsorciumas sukūrė šešių mokslinių institutų valdomą tinklą, kuriame sutelkta daugiau kaip 100 mokslinių institutų, mokslinių tyrimų centrų bei universitetų fakultetų ir kuris apima beveik visas nevyriausybines ekspertines žinias ginklų neplatinimo ir nusiginklavimo klausimais Sąjungoje, įskaitant subjektus visose valstybėse narėse;
                  
               
                     (9)
                  
                  
                     2014 m. kovo 10 d. Taryba priėmė Sprendimą 2014/129/BUSP (2), kuriuo Sąjungos vykdomas Europos ginklų neplatinimo nepriklausomų mokslinių institutų tinklo veiklos tęstinis skatinimas ir finansinė parama tai veiklai buvo pratęsti 3 metams, o Konsorciumui pavestas to sprendimo techninis įgyvendinimas;
                  
               
                     (10)
                  
                  
                     2017 m. balandžio 3 d. Taryba priėmė Sprendimą (BUSP) 2017/632 (3), kuriuo numatyta pratęsti Sprendimo 2014/129/BUSP galiojimo laikotarpį, kad būtų galima toliau įgyvendinti veiklą iki 2017 m. liepos 2 d.;
                  
               
                     (11)
                  
                  
                     2017 m. liepos 4 d. Taryba priėmė Sprendimą (BUSP) 2017/1195 (4), kuriuo Sprendimo 2014/129/BUSP įgyvendinimo laikotarpis pratęsiamas nuo 2017 m. liepos 3 d. iki gruodžio 31 d., kad 2017 m. būtų galima surengti vieną pagrindinę metinę konferenciją ginklų neplatinimo ir nusiginklavimo klausimais ir toliau vykdyti Konsorciumo interneto platformos techninę priežiūrą ir atnaujinimą;
                  
               
                     (12)
                  
                  
                     2018 m. vasario 26 d. Taryba priėmė Sprendimą (BUSP) 2018/299 (5), kuriuo Sąjungos vykdomas Europos ginklų neplatinimo nepriklausomų mokslinių institutų tinklo veiklos tęstinis skatinimas ir finansinė parama tai veiklai buvo pratęsti 3 metams, o Konsorciumui pavestas to sprendimo techninis įgyvendinimas;
                  
               
                     (13)
                  
                  
                     2021 m. balandžio 16 d. Taryba priėmė Sprendimą (BUSP) 2021/648 (6), kuriuo dėl įgyvendinimo iššūkių, kylančių dėl tebesitęsiančios COVID-19 pandemijos, Sprendimo (BUSP) 2018/299 įgyvendinimo laikotarpis pratęsiamas iki 2022 m. gegužės 17 d.,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Siekiant prisidėti prie ES MNG neplatinimo strategijos ir ES ŠLG strategijos, kurios yra grindžiamos veiksmingo daugiašališkumo, prevencijos ir bendradarbiavimo su trečiosiomis valstybėmis principais, geresnio įgyvendinimo, Europos ginklų neplatinimo ir nusiginklavimo nepriklausomų mokslinių institutų tinklo veiklos tęstinis skatinimas ir parama tai veiklai pratęsiami, kad būtų įgyvendinami šie tikslai:
               
                           a)
                        
                        
                           skatinti politinį ir su saugumu susijusį dialogą bei ilgalaikę diskusiją dėl kovos su MNG ir jų siuntimo į taikinį sistemų platinimu priemonių pilietinėse visuomenėse ir visų pirma tarp ekspertų, tyrėjų ir akademinės bendruomenės narių;
                        
                     
                           b)
                        
                        
                           sudaryti galimybę atitinkamų Tarybos parengiamųjų organų dalyviams konsultuotis su tinklu ginklų neplatinimo, nusiginklavimo ir ginklų eksporto kontrolės klausimais, o valstybių narių atstovams – dalyvauti Konsorciumo posėdžiuose;
                        
                     
                           c)
                        
                        
                           būti naudingu pagrindu Sąjungos ir tarptautinės bendruomenės veiksmams ginklų neplatinimo ir nusiginklavimo srityje, visų pirma teikiant ataskaitas ir (arba) rekomendacijas Sąjungos vyriausiojo įgaliotino užsienio reikalams ir saugumo politikai (toliau – vyriausiasis įgaliotinis) atstovams;
                        
                     
                           d)
                        
                        
                           padėti didinti trečiųjų valstybių informuotumą apie su ginklų platinimu ir nusiginklavimu susijusius iššūkius ir poreikį dirbti bendradarbiaujant su Sąjunga ir daugiašaliuose forumuose, visų pirma Jungtinėse Tautose, siekiant užkirsti kelią pasauliniu mastu susirūpinimą keliančioms ginklų platinimo programoms, atgrasyti nuo jų, sustabdyti jas ir, jei įmanoma, jas eliminuoti;
                        
                     
                           e)
                        
                        
                           prisidėti prie Sąjungos ir trečiųjų valstybių mokslinių institutų ir vyriausybių ekspertinių žinių bei institucinių gebėjimų ginklų neplatinimo ir nusiginklavimo srityse plėtojimo, be kita ko, stiprinant švietimą ginklų neplatinimo ir nusiginklavimo klausimais, didinant jaunesniųjų kartų informuotumą šiais klausimais ir skatinant naujos kartos tyrėjus ir specialistus šioje srityje, ypač moteris, ir gamtos ir techninių mokslų srityje.
                        
                     
            
               2.   Projektais, kuriuos ketina remti Sąjunga, vykdoma, be kita ko, ši konkreti veikla:
               
                           a)
                        
                        
                           suteikiamos priemonės rengti pagrindines kasmetines konferencijas su trečiosiomis valstybėmis ir pilietine visuomene ginklų neplatinimo ir nusiginklavimo klausimais, siekiant aptarti ir nustatyti tolesnes kovos su MNG ir jų siuntimo į taikinį sistemų platinimu priemones ir tarpusavyje susijusius nusiginklavimo tikslus, taip pat nagrinėti su įprastiniais ginklais susijusius iššūkius, įskaitant kovą su neteisėta prekyba ŠLG bei jų šaudmenimis ir pertekliniu jų kaupimu. Konferencijose taip pat bus tarptautiniu mastu propaguojama ES MNG neplatinimo strategija ir ES ŠLG strategija, taip pat Sąjungos institucijų ir mokslinių institutų vaidmuo Sąjungoje šioje srityje, siekiant didinti Sąjungos politikos šioje srityje matomumą ir teikti ataskaitas ir (arba) rekomendacijas vyriausiojo įgaliotinio atstovams;
                        
                     
                           b)
                        
                        
                           suteikiamos priemonės rengti Sąjungos institucijų atstovų, valstybių narių atstovų ir ekspertų kasmetinius konsultacinius susitikimus, kad būtų pasikeista nuomonėmis apie pagrindines problemas ir svarbiausius pokyčius nusiginklavimo, ginklų neplatinimo ir ginklų eksporto kontrolės srityse, siekiant teikti ataskaitas ir (arba) rekomendacijas vyriausiojo įgaliotinio atstovams;
                        
                     
                           c)
                        
                        
                           suteikiamos priemonės rengti ad hoc ekspertų ir specialistų seminarus įvairiausiais ginklų neplatinimo ir nusiginklavimo klausimais, tiek neįprastinės, tiek įprastinės ginkluotės srityse, siekiant teikti ataskaitas ir (arba) rekomendacijas vyriausiojo įgaliotinio atstovams;
                        
                     
                           d)
                        
                        
                           suteikiamos priemonės parengti ir paskelbti politikos dokumentus, kuriuose būtų nagrinėjamos į Konsorciumo įgaliojimų sritį patenkančios temos ir pasiūloma tolesnių politinių ir (arba) veiklos lygmens politikos galimybių;
                        
                     
                           e)
                        
                        
                           suteikiamos priemonės toliau didinti Sąjungos ir trečiųjų valstybių mokslinių institutų ir vyriausybių informuotumą, tęsti jų švietimą ir toliau plėtoti jų ekspertines žinias bei institucinius gebėjimus ginklų neplatinimo ir nusiginklavimo srityje:
                           
                                       —
                                    
                                    
                                       prižiūrint ir toliau plėtojant e. mokymosi kursą, kuris apimtų visus aktualius ginklų neplatinimo ir nusiginklavimo aspektus,
                                    
                                 
                                       —
                                    
                                    
                                       sukuriant stažuotes ginklų neplatinimo ir nusiginklavimo srityje antrosios studijų pakopos studentams arba jauniems diplomatams iš Sąjungos ir trečiųjų valstybių,
                                    
                                 
                                       —
                                    
                                    
                                       tęsiant Jaunų moterų ir naujos kartos iniciatyvos veiklą ir mentorystės programą,
                                    
                                 
                                       —
                                    
                                    
                                       rengiant metinius pažintinius vizitus Briuselyje JT nusiginklavimo studijų stipendijų programos dalyviams, siekiant skatinti ir didinti Sąjungos politikos ginklų neplatinimo, nusiginklavimo ir ginklų eksporto kontrolės srityse matomumą,
                                    
                                 
                                       —
                                    
                                    
                                       organizuojant mokymo kursą siekiant didinti gamtos mokslų studijų studentų informuotumą apie ginklų platinimo grėsmes, be kita ko, kylančias dėl mokslo ir technologijų vystymosi;
                                    
                                 
                     
                           f)
                        
                        
                           suteikiamos priemonės toliau prižiūrėti, valdyti ir plėtoti interneto platformą ir susijusius profilius socialiniuose tinkluose siekiant sudaryti palankesnes sąlygas ryšiams palaikyti, suteikti unikalų forumą Europos tyrimams ginklų neplatinimo ir nusiginklavimo srityje, propaguoti Europos ginklų neplatinimo ir nusiginklavimo nepriklausomų mokslinių institutų tinklą, užmegzti ryšius su pasaulio ginklų neplatinimo ir nusiginklavimo srities bendruomene ir propaguoti Konsorciumo teikiamus mokymo pasiūlymus – tiek mokymą vietoje, tiek e. mokymąsi.
                        
                     Išsamus projektų aprašymas pateiktas priede.
            
         
         
            2 straipsnis
            
               1.   Už šio sprendimo įgyvendinimą atsako vyriausiasis įgaliotinis.
            
            
               2.   1 straipsnio 2 dalyje nurodytos veiklos techninį įgyvendinimą vykdo Konsorciumas, kurį sudaro Strateginių mokslinių tyrimų fondas (Fondation pour la recherche stratégique (FRS)), Frankfurto taikos tyrimų institutas (HSFK/PRIF), Europos tarptautinis strateginių tyrimų institutas (IISS-Europe), Stokholmo tarptautinis taikos tyrimų institutas (SIPRI), Tarptautinių reikalų institutas (IAI) Romoje bei Vienos nusiginklavimo ir ginklų neplatinimo centras (VCDNP). Konsorciumas vykdo šią užduotį vyriausiojo įgaliotinio atsakomybe. Šiuo tikslu vyriausiasis įgaliotinis ir Konsorciumas sudaro būtinus susitarimus.
            
            
               3.   Valstybės narės ir Europos išorės veiksmų tarnyba siūlo prioritetus ir konkrečias jas dominančias temas, kurie turėtų būti įvertinti Konsorciumo mokslinių tyrimų programose ir nagrinėjami darbiniuose dokumentuose ir seminaruose, laikantis Sąjungos politikos.
            
         
         
            3 straipsnis
            
               1.   1 straipsnio 2 dalyje nurodytą veiklą apimantiems projektams įgyvendinti skiriama finansinė orientacinė suma yra 4 700 000 EUR.
            
            
               2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
            
            
               3.   Komisija prižiūri, kad 1 dalyje nurodytos išlaidos būtų tinkamai tvarkomos. Šiuo tikslu ji sudaro dotacijos susitarimą su Konsorciumu. Susitarime numatoma, kad Konsorciumas turi užtikrinti Sąjungos įnašo matomumą, proporcingą jo dydžiui.
            
            
               4.   Po šio sprendimo įsigaliojimo Komisija stengiasi kuo greičiau sudaryti 3 dalyje nurodytą susitarimą. Ji Tarybą informuoja apie sunkumus, kurie kyla minėto proceso metu, ir praneša apie susitarimo sudarymo datą.
            
         
         
            4 straipsnis
            
               1.   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariomis Konsorciumo rengiamomis ataskaitomis. Taryba atlieka įvertinimą tų ataskaitų pagrindu.
            
            
               2.   Komisija teikia ataskaitas dėl 1 straipsnio 2 dalyje nurodytų projektų finansinių aspektų.
            
         
         
            5 straipsnis
            
               1.   Šis sprendimas įsigalioja jo priėmimo dieną.
            
            
               2.   Šis sprendimas nustoja galioti po 36 mėnesių nuo 3 straipsnio 3 dalyje nurodyto susitarimo sudarymo dienos. Tačiau jis nustoja galioti po 6 mėnesių nuo jo įsigaliojimo, jeigu iki to laiko tas susitarimas nesudaromas.
            
         
         
            Priimta Liuksemburge 2022 m. balandžio 11 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2010 m. liepos 26 d. Tarybos sprendimas 2010/430/BUSP dėl Europos ginklų neplatinimo nepriklausomų mokslinių institutų tinklo sukūrimo remiant ES kovos su masinio naikinimo ginklų platinimu strategijos įgyvendinimą (OL L 202, 2010 8 4, p. 5).
         
            (2)  2014 m. kovo 10 d. Tarybos sprendimas 2014/129/BUSP dėl Europos ginklų neplatinimo nepriklausomų mokslinių institutų tinklo remiant ES kovos su masinio naikinimo ginklų platinimu strategijos įgyvendinimą, veiklos skatinimo (OL L 71, 2014 3 12, p. 3).
         
            (3)  2017 m. balandžio 3 d. Tarybos sprendimas (BUSP) 2017/632, kuriuo iš dalies keičiamas Sprendimas 2014/129/BUSP dėl Europos ginklų neplatinimo nepriklausomų mokslinių institutų tinklo remiant ES kovos su masinio naikinimo ginklų platinimu strategijos įgyvendinimą veiklos skatinimo (OL L 90, 2017 4 4, p. 10).
         
            (4)  2017 m. liepos 4 d. Tarybos sprendimas (BUSP) 2017/1195, kuriuo iš dalies keičiamas Tarybos sprendimas 2014/129/BUSP dėl Europos ginklų neplatinimo nepriklausomų mokslinių institutų tinklo, remiant ES kovos su masinio naikinimo ginklų platinimu strategijos įgyvendinimą, veiklos skatinimo (OL L 172, 2017 7 5, p. 14).
         
            (5)  2018 m. vasario 26 d. Tarybos sprendimas (BUSP) 2018/299 dėl Europos ginklų neplatinimo ir nusiginklavimo nepriklausomų mokslinių institutų tinklo, remiant ES kovos su masinio naikinimo ginklų platinimu strategijos įgyvendinimą, veiklos skatinimo (OL L 56, 2018 2 28, p. 46).
         
            (6)  2021 m. balandžio 16 d. Tarybos sprendimas (BUSP) 2021/648, kuriuo iš dalies keičiamas Sprendimas (BUSP) 2018/299 dėl Europos ginklų neplatinimo ir nusiginklavimo nepriklausomų mokslinių institutų tinklo, remiant ES kovos su masinio naikinimo ginklų platinimu strategijos įgyvendinimą, veiklos skatinimo (OL L 133, 2021 4 20, p. 57).
      
      
         
            PRIEDAS
            PROJEKTŲ DOKUMENTAS
            
               ES konsorciumas masinio naikinimo ginklų neplatinimo ir nusiginklavimo klausimais (IV etapas) – HR(2022) 34
            
            2022 m. sausio 17 d.
            ES konsorciumą masinio naikinimo ginklų neplatinimo ir nusiginklavimo klausimais (EUNPDC) Europos Sąjungos Taryba įsteigė siekdama sukurti Europos nepriklausomų mokslinių institutų tinklą, kad būtų skatinamas politinis ir su saugumu susijęs dialogas bei ilgalaikė diskusija dėl kovos su masinio naikinimo ginklų (MNG) ir jų siuntimo į taikinį sistemų platinimu priemonių. Toks dialogas apima ir klausimus, susijusius su įprastiniais ginklais, įskaitant šaulių ir lengvuosius ginklus (ŠLG). Paramą šiam projektui, kuri 2010 m. pradėta teikti pagal Tarybos sprendimą 2010/430/BUSP, ES atnaujino dar dviem etapams: 2014 m. (ES Tarybos sprendimu 2014/129/BUSP) ir 2018 m. (ES Tarybos sprendimu (BUSP) 2018/299). III etapo įgyvendinimas bus užbaigtas 2022 m. gegužės mėn.
            EUNPDC šiuo metu sudaro Strateginių mokslinių tyrimų fondas (Fondation pour la Recherche Stratégique (FRS)), Tarptautinių reikalų institutas (Istituto Affari Internazionali (IAI)), Tarptautinis strateginių tyrimų institutas (IISS), Frankfurto taikos tyrimų institutas (HSFK/PRIF), Stokholmo tarptautinis taikos tyrimų institutas (SIPRI) ir Vienos nusiginklavimo ir ginklų neplatinimo centras (VCDNP). Per keletą metų tinklas išsiplėtė ir dabar apima 104 narius – mokslinius institutus, mokslinių tyrimų centrus ir universitetų fakultetus, įsikūrusius visose ES valstybėse narėse ir šešiose kitose šalyse (Jungtinėje Karalystėje, Norvegijoje, Serbijoje, Šveicarijoje, Turkijoje, Ukrainoje).
            Konsorciumo vaidmuo – koordinuoti ir skatinti tinklo veiklą, taip pat teikti jo ekspertines žinias Europos Sąjungai, kad jos atitinkamų organų diskusijos ginklų neplatinimo, ginkluotės kontrolės ir nusiginklavimo politikos klausimais būtų pagrįstos informacija ir kad būtų teikiamos idėjos, analizės ir rekomendacijos. Konsorciumas atliko šią užduotį vykdydamas įvairią veiklą, įskaitant tarptautines konferencijas ir susitikimus, švietimo veiklą, leidinius ir informavimo veiklą. Projekto III etape konsorciumo darbo aprėptis buvo palaipsniui plečiama, kad būtų atsižvelgta į poreikį didinti naujos kartos specialistų ir mokslininkų, taip pat gamtos mokslų srities specialistų gebėjimus, informuotumą ir galimybes nusiginklavimo, ginklų neplatinimo ir ginkluotės kontrolės srityse. Taip pat ypač daug dėmesio buvo skiriama poreikiui į šią sritį įtraukti daugiau moterų.
            Dėl nuolatinių pokyčių ir iššūkių nusiginklavimo, ginklų neplatinimo ir ginkluotės kontrolės srityje konsorciumo ir tinklo vykdoma sušaukimo, mokslinių tyrimų ir informavimo veikla yra ypač svarbi ES ir jos valstybėms narėms. Remiantis ankstesniuose projekto etapuose atliktu darbu, EUNPDC IV etapas, kaip apibūdinta šiame dokumente, atspindi, kaip jame vykdoma veikla gali ir toliau sudaryti sąlygas konsorciumui ir tinklui užtikrinti, kad ES darbas šioje svarbioje srityje būtų pagrįstas informacija.
            1.   Bendras administravimas
            
            Kalbant apie bendrą administravimą, SIPRI institutas toliau prižiūrės ir koordinuos konsorciumo ir Europos ginklų neplatinimo ir nusiginklavimo nepriklausomų mokslinių institutų tinklo (toliau – tinklas) veiklą, be kita ko, organizuodamas Europos išorės veiksmų tarnybos (EIVT), Europos Komisijos ir konsorciumo atstovų iniciatyvinio komiteto posėdžius ir vykdydamas ataskaitų teikimo pareigas. Tai apima ir užduotį toliau didinti tinklo įvairovę akademinių disciplinų, geografijos, lyties ir amžiaus požiūriu. Vykdant bendrą administravimą taip pat suteikiama laiko, kad visi konsorciumo nariai galėtų atlikti bendrąsias administravimo užduotis (pvz., dalyvauti koordinavimo susitikimuose, teikti koordinatoriui informaciją), ir skiriamos išlaidos matomumui.
            IV etape (2022–2025 m.) taip pat bus:
            
                        —
                     
                     
                        įsteigtas iš konsorciumo narių, EIVT ir Europos Komisijos atstovų sudarytas EUNPDC programos komitetas, kad teiktų informaciją apie metinės konferencijos ir kitų projektų (pvz., konsultacinio susitikimo, leidinių serijos ir ad hoc seminarų) turinį ir organizavimą;
                     
                  
                        —
                     
                     
                        surengti šeši žodiniai (virtualūs arba dalyvaujant fiziškai) instruktažai atitinkamai Ginklų neplatinimo ir eksporto (CONOP) darbo grupei, Įprastinės ginkluotės eksporto (COARM) darbo grupei ir kitiems ES organams – EIVT prašymu juos rengs su tinklo arba konsorciumo nariais susiję ekspertai (anksčiau jie buvo rengiami pagal Pagalbos tarnybos projektą).
                     
                  2.   Projektų aprašymas
            
            Horizontalieji visų projektų tikslai yra šie:
            
                        —
                     
                     
                        užtikrinti lyčių ir geografinę įvairovę visose veiklos srityse;
                     
                  
                        —
                     
                     
                        remti naujos kartos ekspertus ginklų neplatinimo ir nusiginklavimo klausimais.
                     
                  2.1   Metinės ginklų neplatinimo ir nusiginklavimo konferencijos organizavimas (vadovauja: IAI)
            
            
               Projekto tikslas ir aprašymas
            
            Metinėje konferencijoje, kurioje dalyvauja vyriausybių ekspertai ir ES, asocijuotųjų valstybių ir trečiųjų valstybių nepriklausomi moksliniai institutai bei kiti akademinės bendruomenės ekspertai, bus aptariamos ir nustatomos tolesnės kovos su MNG bei jų siuntimo į taikinį sistemų platinimu priemonės ir tarpusavyje susiję nusiginklavimo tikslai, taip pat nagrinėjami su įprastiniais ginklais susiję iššūkiai, įskaitant kovą su neteisėta prekyba ŠLG bei jų šaudmenimis ir pertekliniu jų kaupimu, taip pat susijusi besiformuojančių technologijų rizika ir jų teikiamos galimybės.
            IV etape (2022–2025 m.) ši veikla apima vienos metinės konferencijos organizavimą per metus. Konsorciumas siekia konferenciją surengti fiziškai, tačiau numatant galimybę dalį renginio arba jį visą transliuoti tiesiogiai. Jei ir toliau bus taikomi su COVID-19 pandemija susiję kelionių ir susitikimų apribojimai, konsorciumas yra pasirengęs pakoreguoti renginio formatą, kaip tai jis jau padarė III etape. Papildomai:
            
                        —
                     
                     
                        kartu su metine konferencija bus surengtas tinklo posėdis dalyvaujant fiziškai. Visus metus bus rengiami papildomi virtualūs tinklo posėdžiai.
                     
                  
                        —
                     
                     
                        Naujos kartos iniciatyvai skirtas posėdis bus rengiamas kartu su metine konferencija, tačiau jis bus susietas su kita veikla, kurioje dalyvauja jauni ekspertai (žr. šio dokumento 2.6 antraštinę dalį).
                     
                  
                        —
                     
                     
                        Konferencijoje bus pakviesti dalyvauti EUNPDC mentorystės programoje dalyvaujantys kuruojamieji asmenys.
                     
                  
               Projekto rezultatai
            
            
                        —
                     
                     
                        Pagrindinės Europos vadovaujamos tarptautinės ginklų neplatinimo ir nusiginklavimo konferencijos, kuri ir toliau bus viena iš svarbiausių vietų, kuriose bus skatinamos strateginės diskusijos dėl kovos su MNG bei jų siuntimo į taikinį sistemų platinimu priemonių ir tarpusavyje susijusių nusiginklavimo tikslų, siekiant nagrinėti su įprastiniais ginklais susijusius iššūkius, įskaitant kovą su neteisėta prekyba ŠLG bei jų šaudmenimis ir pertekliniu jų kaupimu, tolesnis rengimas.
                     
                  
                        —
                     
                     
                        Sąjungos politikos MNG bei ŠLG neplatinimo srityje ir cheminių, biologinių, radiologinių ar branduolinių (ChBRB) veiksmų srityje matomumo tarp trečiųjų valstybių vyriausybių pareigūnų, akademinės bendruomenės narių bei pilietinės visuomenės atstovų ir jų informuotumo apie šią politiką didinimas.
                     
                  
                        —
                     
                     
                        Tinklo vaidmens bei sanglaudos ir Sąjungos vaidmens šioje srityje skatinimas.
                     
                  
                        —
                     
                     
                        Ginklų neplatinimo ir nusiginklavimo srities ekspertinių žinių tose valstybėse, kuriose jų nepakanka, įskaitant trečiąsias valstybes, kaupimas, ypač daug dėmesio skiriant naujos kartos rėmimui.
                     
                  
                        —
                     
                     
                        Į veiksmus orientuotų rekomendacijų, kurios sustiprintų ES MNG neplatinimo strategijos ir ES ŠLG strategijos įgyvendinimą ir būtų naudingas pagrindas Sąjungos ir tarptautinės bendruomenės veiksmams, susijusiems su ginklų neplatinimu ir įprastiniais ginklais, teikimas.
                     
                  
                        —
                     
                     
                        Sąjungos institucijų, valstybių narių, pilietinės visuomenės ir trečiųjų valstybių informuotumo ir žinių apie grėsmes, susijusias su MNG ir jų siuntimo į taikinį priemonėmis, didinimas, kad jos galėtų geriau numatyti šias grėsmes.
                     
                  2.2   Metinio ginklų neplatinimo ir nusiginklavimo konsultacinio susitikimo organizavimas (vadovauja: FRS)
            
            
               Projekto tikslas ir aprašymas
            
            Konsultaciniuose susitikimuose, kuriuose dalyvauja ES, valstybių narių ir mokslinių institutų atstovai, nagrinėjami tiek trumpojo, tiek vidutinio laikotarpio iššūkiai Sąjungai ginklų neplatinimo ir nusiginklavimo srityse, visų pirma MNG ir jų siuntimo į taikinį priemonių, įprastinių ginklų, įskaitant ŠLG, ir naujų rūšių ginklų bei siuntimo į taikinį sistemų srityse.
            Projekto IV etape ši veikla apima vieno į dvi dalis padalyto vieno konsultacinio susitikimo per metus organizavimą; abi dalys apima su CONOP darbo grupe ir COARM darbo grupe susijusius klausimus, taip pat susijusių ataskaitų ir (arba) rekomendacijų rengimą. Šių renginių darbotvarkės bus rengiamos glaudžiai bendradarbiaujant su EIVT ir Tarybos darbo grupėmis, atsakingomis už BUSP klausimus ginklų neplatinimo ir nusiginklavimo srityje (CONOP) ir įprastinės ginkluotės eksporto srityje (COARM). Kai aktualu, bus konsultuojamasi su papildomais organais (pvz., EIVT kosmoso darbo grupe). Konkrečiai:
            
                        —
                     
                     
                        metinis konsultacinis susitikimas truks ne ilgiau kaip 2 dienas – laikas bus padalytas į CONOP darbo grupės ir COARM darbo grupės posėdžius. Bus numatyta, kad kiekviename iš šių dviejų į CONOP ir COARM orientuotų posėdžių fiziškai dalyvaus ne daugiau kaip 50 asmenų iš Europos mokslinių institutų, ES valstybių narių ir ES institucijų, kurių specializacija – nusiginklavimas MNG srityje bei MNG neplatinimas ir įprastinių ginklų klausimai, įskaitant ŠLG, taip pat besiformuojančios technologijos.
                     
                  
                        —
                     
                     
                        Kad dalyviai kuo aktyviau keistųsi informacija, konsultacinis susitikimas vyks 2 dienas dalyvaujant fiziškai.
                     
                  
               Projekto rezultatai
            
            
                        —
                     
                     
                        Politikos specialistų ir akademinės bendruomenės ekspertų iš valstybių narių, taip pat EIVT ir Sąjungos institucijų specialistų keitimasis informacija tarpusavyje apie dabartines ginklų platinimo tendencijas ir jų analizė.
                     
                  
                        —
                     
                     
                        Diskusijos apie tai, kokiais būdais ir priemonėmis geriausia įgyvendinti Sąjungos kovos su ginklų platinimu politiką.
                     
                  
                        —
                     
                     
                        Nepriklausomų Europos mokslinių institutų konstruktyvios grįžtamosios informacijos apie kovos su MNG ir ŠLG platinimu strategijas teikimas Sąjungai ir specialistų pasiūlymų dėl tolesniems moksliniams tyrimams skirtų aktualiausių politikos temų teikimas tyrėjams.
                     
                  
                        —
                     
                     
                        Politinėms ataskaitoms skirtų aktualių klausimų ginklų neplatinimo ir nusiginklavimo srityje nustatymas.
                     
                  
                        —
                     
                     
                        Vyriausiojo įgaliotinio atstovams teiktinų politinių ataskaitų, taip pat rekomendacijų dėl veiksmų rengimas.
                     
                  2.3   Devynių ad hoc seminarų ginklų neplatinimo ir nusiginklavimo klausimais organizavimas
            
            
               Projekto tikslas ir aprašymas
            
            
               Ad hoc seminarai turėtų būti rengiami siekiant sudaryti galimybę tinklui, Sąjungai bei jos valstybėms narėms ad hoc pagrindu konsultuotis tarpusavyje, kad būtų galima apsvarstyti pagrindinius įvykius ir ES politikos galimybes, taip pat jais turėtų būti sudaroma galimybė tinklui, valstybėms narėms ir ES institucijoms platinti informaciją tikslinei auditorijai Sąjungoje ir už jos ribų.
            Projektu numatoma surengti iki devynių ad hoc ekspertų seminarų ir parengti susijusius rašytinius informacinius pranešimus. IV etapas:
            
                        —
                     
                     
                        Trys seminarai bus surengti dalyvaujant fiziškai, o šeši – virtualiu formatu.
                     
                  
                        —
                     
                     
                        Rengiant seminarus, atitinkamiems ekspertams, dalyvaujantiems tinklo, konsorciumo arba prireikus kitų institutų veikloje, bus pavesta parengti ad hoc rašytinį informacinį pranešimą, jame daugiausia dėmesio skiriant seminaro temai. Šie informaciniai pranešimai bus išplatinti prieš seminarą kaip informacinis dokumentas arba išplatinti po seminaro, kad būtų pateikta pagrindinių išvadų apžvalga. Ad hoc informaciniai pranešimai bus paskelbti konsorciumo interneto svetainėje.
                     
                  
                        —
                     
                     
                        EIVT taip pat gali paprašyti vietoj rašytinio informacinio pranešimo, kuriame daugiausia dėmesio skiriama ad hoc seminaro temai, parengti atskirus informacinius pranešimus (anksčiau – pagalbos tarnybos dokumentus).
                     
                  
               Projekto rezultatai
            
            
                        —
                     
                     
                        Politikos specialistų ir akademinės bendruomenės ekspertų iš valstybių narių, taip pat EIVT ir Sąjungos institucijų specialistų keitimasis informacija tarpusavyje apie dabartines ginklų platinimo tendencijas ir jų analizė.
                     
                  
                        —
                     
                     
                        Diskusijos apie tai, kokiais būdais ir priemonėmis geriausia įgyvendinti Sąjungos kovos su ginklų platinimu politiką.
                     
                  
                        —
                     
                     
                        Nepriklausomų Sąjungos mokslinių institutų konstruktyvios grįžtamosios informacijos apie kovos su MNG ir ŠLG platinimu strategijas teikimas Sąjungai ir specialistų pasiūlymų dėl tolesniems moksliniams tyrimams skirtų aktualiausių politikos temų teikimas moksliniams institutams.
                     
                  
                        —
                     
                     
                        Politinėms ataskaitoms skirtų aktualių klausimų ginklų neplatinimo ir nusiginklavimo srityje nustatymas.
                     
                  
                        —
                     
                     
                        Vyriausiojo įgaliotinio atstovams teiktinų politinių ataskaitų, taip pat rekomendacijų dėl veiksmų rengimas. Tos ataskaitos bus išplatintos atitinkamoms Sąjungos institucijoms ir valstybėms narėms.
                     
                  2.4   15 ES politikos dokumentų ginklų neplatinimo ir nusiginklavimo klausimais paskelbimas (vadovauja: SIPRI)
            
            
               Projekto tikslas ir aprašymas
            
            Projektu numatoma parengti ir paskelbti iki 15 politikos dokumentų. Parengti politikos dokumentus paves konsorciumas, o juos rengs visų pirma konsorciumas arba tinklas, siekiant užtikrinti subalansuotą įvairių nuomonių atstovavimą atsižvelgiant į lytį ir temines bei regionines ekspertines žinias. Kai įmanoma, politikos dokumentuose bus paprašyta pateikti „naujos kartos“ specialistų nuomones, kad būtų prisidedama prie jų profesinio tobulėjimo. Tuose dokumentuose bus aptariami klausimai, kuriuos pavesta spręsti konsorciumui. Kiekviename dokumente bus siūlomos rekomendacijos ir (arba) politikos galimybės. Visi politikos dokumentai bus paskelbti konsorciumo interneto svetainėje.
            
               Projekto rezultatai
            
            
                        —
                     
                     
                        Sustiprintas politinis ir su saugumu susijęs dialogas dėl kovos su MNG ir jų siuntimo į taikinį sistemų platinimu priemonių, ginkluotės kontrolės ir nusiginklavimo, visų pirma tarp ekspertų, tyrėjų ir akademinės bendruomenės narių.
                     
                  
                        —
                     
                     
                        Pilietinės visuomenės, Europos nepriklausomų ginklų neplatinimo mokslinių institutų tinklo ir vyriausybių didesnis informuotumas, gilesnės žinios ir supratimas klausimais, susijusiais su Sąjungos ginklų neplatinimo, ginkluotės kontrolės ir nusiginklavimo politika.
                     
                  
                        —
                     
                     
                        Politinių ir (arba) veiklos lygmens politikos galimybių pateikimas vyriausiajam įgaliotiniui, Sąjungos institucijoms ir valstybėms narėms.
                     
                  
                        —
                     
                     
                        Sąjungos lygmens veiksmų ginklų neplatinimo, ginkluotės kontrolės ir nusiginklavimo srityse rengimas pasinaudojant idėjomis, informacija ir analizės rezultatais.
                     
                  2.5   Švietimo ginklų neplatinimo ir nusiginklavimo klausimais skatinimas ir stiprinimas
            
            Projektą sudaro ši veikla:
            2.5.1   
                  EUNPD e. mokymosi infrastruktūros ir kursų atnaujinimas (vadovauja: PRIF)
            
            
               Projekto tikslas ir aprašymas
            
            Vykdant šią veiklą daugiausia dėmesio bus skirta e. mokymosi priemonės, kuri buvo sukurta II ir III etapais, platinimui ir naudojimui pasauliniu mastu. Šiuo metu kursą sudaro 20 mokymosi modulių visais svarbiais klausimais, susijusiais su ginklų neplatinimu ir nusiginklavimu. IV etape visi 20 modulių bus reguliariai atnaujinami, kad besimokantiems asmenims būtų pateikti naujausi faktai ir skaičiai. Dėl didelių poslinkių ginklų neplatinimo ir nusiginklavimo srityje pastaraisiais metais, šiame etape daugiausia dėmesio skiriama siekiui iš esmės atnaujinti 15 pradinių mokymosi modulių, kurie buvo parengti 2014–2017 m., turinio, patogumo naudotojui bei naudotojo sąsajos ir grafinio bei vaizdo dizaino atžvilgiais. Atlikus šiuos pakeitimus bus lengviau užtikrinti, kad mokymosi moduliai būtų nuolat atnaujinami.
            Ypatingas dėmesys vėl bus skiriamas prieinamumui, t. y. modernizavimui regos ar klausos sutrikimų turintiems naudotojams. Specialistams, kuriems anglų kalba yra gimtoji, atlikus išsamią kalbinę peržiūrą, bus padidintas viso kurso suprantamumas. Informavimo veiklos ir paramos švietimo įstaigoms tąsa suteiks galimybę e. mokymąsi nesunkiai integruoti į universitetų magistro studijų programas bei kitas siūlomas mokymo programas ir paskatins e. mokymosi kursą naudoti visame pasaulyje.
            
               Projekto rezultatai
            
            
                        —
                     
                     
                        Esamo EUNPD e. mokymosi kurso, apimančio visus aktualius ginklų neplatinimo ir nusiginklavimo aspektus, priežiūra, optimizavimas ir atnaujinimas.
                     
                  
                        —
                     
                     
                        Informavimo veikla ir pagalba švietimo srities specialistams, dėstytojų rengėjams, kad jie naudotųsi su ginklų neplatinimu ir nusiginklavimu susijusiais ES švietimo ištekliais.
                     
                  
                        —
                     
                     
                        Informavimo veikla ir pagalba žurnalistams ir žemesnio rango diplomatams, kad jie naudotųsi su ginklų neplatinimu ir nusiginklavimu susijusiais ES švietimo ištekliais.
                     
                  
                        —
                     
                     
                        Paramos mokymui ginkluotės kontrolės, neplatinimo ir nusiginklavimo klausimais universitetų rengiamuose seminaruose teikimas.
                     
                  
                        —
                     
                     
                        Paramos e. mokymosi ir mokymosi klasėje derinimui („mišriajam mokymuisi“) teikimas.
                     
                  
                        —
                     
                     
                        Išsamių žinių apie ES ginklų neplatinimo ir nusiginklavimo politiką gilinimas Sąjungoje ir trečiosiose valstybėse.
                     
                  
                        —
                     
                     
                        Nuolat atnaujinamų atvirųjų švietimo išteklių teikimas visiems suinteresuotiesiems subjektams, dalyvaujantiems vykdant ginklų neplatinimo mokslinius tyrimus ir programavimą.
                     
                  
                        —
                     
                     
                        Kritiškai svarbių pagalbinių žinių ginklų neplatinimo srities specialistams ir mokslininkams teikimas.
                     
                  2.5.2   
                  „Mokymo klinika“ (mokymo išteklių centras) (vadovauja: PRIF)
            
            
               Projekto tikslas ir aprašymas
            
            Vykdant šią veiklą bus tęsiama 2021–2022 m. pradėtas darbas, kuriuo siekiama sustiprinti švietimą nusiginklavimo, ginkluotės kontrolės ir ginklų neplatinimo klausimais ES. Iki šiol vykdant išsamią paiešką internete buvo nustatyti 59 neseniai universitetuose ES dėstyti aktualūs kursai. Su atitinkamais dėstytojais buvo susisiekta individualiai. Rezultatas – pateiktos 24 mokymo programos. Atlikus preliminarų vertinimą buvo parengtos dvi magistro pakopos mokymo programos ir trumpos pagrindinių tekstų santraukos. IV etape vykdant projektą bus rengiami kursai Europos ir Šiaurės Amerikos universitetuose ir ieškoma galimybės plėstis į ne Vakarų šalis. Statistinė analizė bus nuolat tobulinama ir atnaujinama. Dėstytojams ir mokytojams bus siūloma papildomos medžiagos.
            
               Projekto rezultatai
            
            
                        —
                     
                     
                        Konsorciumo interneto svetainėje pateikiamos įvairios mokymosi renginių programos kaip pavyzdžiai ir įkvėpimo šaltinis.
                     
                  
                        —
                     
                     
                        Konsorciumo interneto svetainėje bus skelbiamas ir konferencijose ar praktiniuose seminaruose pristatomas esamų kursų statistinis vertinimas, susijęs su, pavyzdžiui, mokomomis temomis, teoriniais metodais ar lyčių pusiausvyra.
                     
                  
                        —
                     
                     
                        Sukurtos ir atnaujinamos dvi „magistro pakopos mokymo programos“ pirmą kartą mokantiems mokytojams.
                     
                  
                        —
                     
                     
                        Konsorciumo interneto svetainėje skelbiamos trumpos aktualios ar trūkstamos literatūros santraukos.
                     
                  2.5.3   
                  Informuotumui apie ginklų platinimą skirti mokymo kursai (vadovauja: SIPRI)
            
            
               Projekto tikslas ir aprašymas
            
            Vykdant šią veiklą bus parengti 6 mokymo kursai, skirti didinti gamtos mokslų ir kitų susijusių sričių antrosios ir trečiosios pakopos studijų studentų informuotumą apie ginklų platinimo pavojus. Taip pat bus sukurtas socialinius ir gamtos mokslus jungiantis tiltas – paskutiniame etape tai buvo nustatyta kaip neatidėliotinas poreikis. Tai apims, be kita ko, konkrečiai pritaikytos mokymo programos skirtingoms besimokančiųjų grupėms (pvz., biomedicinos, inžinerijos arba branduolinėje srityse) parengimą ir dviejų kursų dėstymą per metus. IV etape trys iš šių kursų bus surengti dalyvaujant fiziškai Stokholme, o trys vyks virtualiai.
            
               Projekto rezultatai
            
            
                        —
                     
                     
                        Didesni naujos kartos mokslininkų, dirbančių gamtos mokslų ir kitose susijusiose srityse, gebėjimai ginklų neplatinimo priemonių ir politikos srityje.
                     
                  
                        —
                     
                     
                        Bus prisidėta prie Sąjungos ginklų neplatinimo politikos tikslų įgyvendinimo, padidinus disciplinų, kuriose kyla didžiausi ginklų platinimo pavojai ir vyksta didžiausi technologiniai pokyčiai, atstovų informuotumą apie ginklų platinimo pavojus, taip pat galimybes šalinti ginklų platinimo riziką pasitelkiant technologinę plėtrą.
                     
                  
                        —
                     
                     
                        Nuotolinio mokymosi (e. mokymosi) ir mokymo vietoje derinimas („mišrusis mokymasis“).
                     
                  2.6   Su ginklų neplatinimu ir nusiginklavimu susijusių klausimų propagavimas jaunoms moterims ir naujai kartai
            
            Projektą sudaro ši veikla:
            2.6.1   
                  Stažuočių programa (vadovauja: PRIF)
            
            
               Projekto tikslas ir aprašymas
            
            Vykdant šią veiklą numatoma, kad bus rengiamos stažuotės antrosios studijų pakopos studentams ar jauniems diplomatams (iki 30 asmenų); kiekvienos tokios stažuotės trukmė – iki trijų mėnesių. Stažuotes rengs ir dokumentuos konsorciumas, jomis bus derinamas dalyvavimas renginiuose ir praktiniuose seminaruose, skaitymo ir rašymo užduotys ir projekto integravimas. Kaip priimantieji institutai gali dalyvauti visi institutai, priklausantys tinklui. 24 iš 30 šių stažuočių skiriamos kandidatams iš Europos, o likusios šešios stažuotės – kandidatams iš Europai nepriklausančių šalių. Visi stažuotojai, kiek tai įmanoma, bus kviečiami į konferencijas ir seminarus, kurias jų stažuotės laikotarpiu rengs konsorciumas.
            
               Projekto rezultatai
            
            
                        —
                     
                     
                        Didesni naujos kartos mokslininkų ir specialistų gebėjimai ginklų neplatinimo politikos ir programavimo srityje.
                     
                  
                        —
                     
                     
                        Didesnės išsamios žinios apie Sąjungos ginklų neplatinimo ir nusiginklavimo politiką visoje Sąjungoje.
                     
                  
                        —
                     
                     
                        Geresnis supratimas trečiosiose valstybėse apie Sąjungos strategijas, politiką ir veikimo būdus ginklų neplatinimo srityje.
                     
                  
                        —
                     
                     
                        Jaunųjų specialistų ir akademinės bendruomenės narių tinklų kūrimas ir palankesnių sąlygų praktiniam bendradarbiavimui sudarymas.
                     
                  
                        —
                     
                     
                        Tinklo gebėjimų, susijusių su Sąjungos politika MNG ir ŠLG srityse, stiprinimas.
                     
                  2.6.2   
                  Naujos kartos ir jaunų moterų veiklos ir mentorystės programa (vadovauja: VCDNP)
            
            
               Projekto tikslas ir aprašymas
            
            Kadangi, daugelio manymu, pastebimas ginklų neplatinimo, nusiginklavimo ir ginkluotės kontrolės srities ekspertų ir specialistų amžiaus ir lyčių pusiausvyros trūkumas, projektu siekiama supažindinti pirmosios, antrosios ir trečiosios pakopos studijų studentus su ginklų neplatinimo, nusiginklavimo ir ginkluotės kontrolės klausimais, didinant jų informuotumą apie juos ir skatinant juos dalyvauti renginiuose ir praktiniuose seminaruose atitinkamomis temomis. IV etape vykdant šią veiklą per metus bus surengti du informavimo veiklos vizitai į Europos universitetus dalyvaujant fiziškai, siekiant didinti šios srities matomumą ir suteikti daugiau galimybių jauniesiems mokslininkams. Vykdant šią veiklą toliau bus organizuojami internetiniai seminarai teminiais klausimais, visais atvejais įtraukiant informaciją apie karjeros galimybes ar kelius jaunimui.
            Siekiant padidinti moterų dalyvavimą šioje srityje, IV etape pagal projektą taip pat kasmet bus vykdoma oficiali mentorystės programa (1 metų trukmės), pagal kurią 20-čiai jaunų moterų bus paskirta 20 mentorių, siekiant joms padėti gerinti asmeninius tinklus, didinti supratimą apie šią sritį ir gauti patarimų karjeros klausimais. Kartu su mentorystės programa bus rengiamos ekspertų sesijos, socialinio pobūdžio renginiai ir įgūdžių ugdymo praktiniai seminarai.
            
               Projekto rezultatai
            
            
                        —
                     
                     
                        Sustiprinti naujos kartos mokslininkų ir specialistų gebėjimai ginklų neplatinimo, nusiginklavimo ir ginkluotės kontrolės srityje.
                     
                  
                        —
                     
                     
                        Geresnis šios srities ir atitinkamos ES politikos supratimas.
                     
                  
                        —
                     
                     
                        Didesnis informuotumas apie galimybes jauniesiems mokslininkams, ypač moterims, aktyviau veikti ginklų neplatinimo, nusiginklavimo ir ginkluotės kontrolės srityje.
                     
                  
                        —
                     
                     
                        Sustiprinti jaunųjų specialistų tarpusavio ir jaunųjų specialistų bei pripažintų ekspertų tinklai.
                     
                  
                        —
                     
                     
                        Aktyvesnis bendradarbiavimas su jaunaisiais mokslininkais, norinčiais daugiau sužinoti apie šią sritį ir pradėti joje dirbti.
                     
                  2.7   JT nusiginklavimo studijų programos dalyvių vizitai Briuselyje (vadovauja: VCDNP)
            
            
               Projekto tikslas ir aprašymas
            
            Pagal šį projektą, vykdomą pagal JT nusiginklavimo studijų programą, rengiami 2–3 dienų pažintiniai vizitai į Briuselį (Belgija), kad dalyviai galėtų daugiau sužinoti apie ES, jos politiką, veikimą bei institucijas. Vizito tvarkaraštis bus parengtas taip, kad atitiktų studijų stipendijų programos Europos komponentą. Programos tikslas – pateikti išsamią ES pagrindinių institucijų ir politikos sprendimus priimančių organų, ypač susijusių su ginklų neplatinimu ir nusiginklavimu, apžvalgą; ją vykdant daromi teminiai ES darbo šioje srityje pristatymai, įskaitant paramos programas, kuriose siūloma dalyvauti trečiosioms valstybėms.
            
               Projekto rezultatai
            
            
                        —
                     
                     
                        Gilesnės žinios apie ES veikimą ir jos institucijas bei jos politiką, taip pat paramos programas ginklų neplatinimo ir nusiginklavimo srityje trečiosiose valstybėse, ir didesnis šių aspektų matomumas.
                     
                  
                        —
                     
                     
                        Geresnės ekspertinės žinios MNG ir ŠLG klausimais šalyse partnerėse ir trečiosiose valstybėse.
                     
                  
                        —
                     
                     
                        Glaudesnis bendradarbiavimas su JT nusiginklavimo reikalų biuru ir indėlis į pastangas švietimo srityje pagal JT nusiginklavimo studijų stipendijų programą.
                     
                  2.8   Informavimo veikla ir komunikacija (vadovauja: FRS)
            
            Projektą sudaro ši veikla:
            
               
                  Interneto svetainė, tinklo platforma ir informavimo veikla (vadovauja: FRS)
            
            
               Projekto tikslas ir aprašymas
            
            Vykdant šią veiklą suteikiamos priemonės konsorciumo interneto svetainės ir socialinių tinklų („Twitter“, „LinkedIn“, „Youtube“) prieglobai, dizainui ir techninei priežiūrai. Ankstesniame etape sukūrus skaitmeninę bendradarbiavimo platformą, skirtą tinklo ryšiams, bendradarbiavimui ir dalijimuisi geriausios praktikos pavyzdžiais palengvinti, ši veikla apims platformos bendruomenės valdymą, atnaujinimus ir techninę priežiūrą. Pasitelkiant šią skaitmeninę bendradarbiavimo platformą tinklo nariai dalyvaus labiau tiesiogiai, bendraudami forume, dalydamiesi savo ištekliais ir informacija apie būsimus renginius, taip pat teikdami naujausią informaciją apie savo ekspertus ir savo institutą. Kiekvieno atskiro mokslinio tyrimo atveju bus galima sukurti jam skirtą profilį platformoje, gauti informacijos apie EUNPDC ir tinklą ir palaikyti ryšius su kitais naudotojais. Be to:
            
                        —
                     
                     
                        toliau bus įvairiose platformose populiarinami ir remiami konsorciumo ir kitų tinklo narių leidiniai, renginiai ir darbo galimybės.
                     
                  
                        —
                     
                     
                        Bus toliau propaguojamos ir svetainėje dokumentuojamos konsorciumo organizuojamos konferencijos (informaciniai dokumentai, darbotvarkės, pranešimai, viešų posėdžių vaizdo įrašai, kai tinkama).
                     
                  
                        —
                     
                     
                        Toliau specialioje svetainės skiltyje bus propaguojamos konsorciumo švietimo galimybės, įskaitant e. mokymosi kursą, mokymo išteklius, Jaunų moterų ir naujos kartos iniciatyvą, stipendijų ir stažuočių galimybes.
                     
                  
                        —
                     
                     
                        Interneto svetainė ir platforma bus susietos, siekiant užtikrinti, kad visos konsorciumo naudojamos informavimo veiklos ir komunikacijos priemonės būtų integruotos ir reguliariai atnaujinamos.
                     
                  
                        —
                     
                     
                        Naujienlaiškis ir toliau bus skelbiamas kas mėnesį. Kiekviename jo numeryje bus: a) forumas, kuriame tinklo atstovai galės propaguoti savo mokslinių tyrimų veiklą, daugiausia dėmesio skirdami neseniai pradėtai veiklai; b) atnaujinta informacija apie konsorciumo veiklą; b) naujienos apie tinklo narių veiklą; d) redakcijos skiltis, kurioje aptariami ES politikai aktualūs ginklų neplatinimo ir nusiginklavimo klausimai.
                     
                  2.8.1   
                  EUNPDC tinklalaidės gamyba (vadovauja: IISS-Europe)
            
            
               Projekto tikslas ir aprašymas
            
            Vykdant šią veiklą numatoma pradėti rengti EUNPDC tinklalaidę, kurioje būtų aptariami konsorciumo įgaliojimų sričiai priklausantys teminiai klausimai. Projekto IV etape bus parengtos 36 IISS-Europe rengiamos tinklalaidės serijos.
            
               Projekto veiklos rezultatai
            
            
                        —
                     
                     
                        Didesnis Sąjungos institucijų, valstybių narių, pilietinės visuomenės ir trečiųjų valstybių informuotumas ir gilesnės žinios apie grėsmes, susijusias su įprastiniais ginklais, MNG ir jų siuntimo į taikinį priemonėmis, tokiu būdu suteikiant jiems galimybę geriau numatyti tas grėsmes.
                     
                  
                        —
                     
                     
                        Skatinamas geresnis pilietinės visuomenės supratimas apie ES kovos su MNG platinimu strategiją ir ES ŠLG strategiją.
                     
                  
                        —
                     
                     
                        Užtikrinta Sąjungos ir mokslinių institutų tinklo sąsaja.
                     
                  
                        —
                     
                     
                        Platformos, kurioje ginklų neplatinimo moksliniai institutai galėtų nuolat dalytis nepriklausomomis nuomonėmis dėl MNG platinimo bei įprastinių ginklų, įskaitant ŠLG, klausimų ir jų analizės rezultatais, tvarkymas.
                     
                  
                        —
                     
                     
                        Esamo nepriklausomų mokslinių institutų tinklo plėtimas, valdymas ir atnaujinimas.
                     
                  
                        —
                     
                     
                        Galimybė nuolat nemokamai parsisiųsti tinklo posėdžių dokumentus ir nepriklausomų mokslinių institutų, kurie pageidautų nemokamai dalytis savo mokslinių tyrimų rezultatais, dokumentus.